DÔVODOVÁ SPRÁVA


A. Všeobecná časť

Ministerstvo kultúry Slovenskej republiky predkladá do medzirezortného pripomienkového konania návrh opatrenia Ministerstva kultúry Slovenskej republiky, ktorým sa mení a dopĺňa opatrenie Ministerstva kultúry Slovenskej republiky z 19. novembra 2020 č. MK-5782/2020-110/19273 o podrobnostiach poskytovania dotácií v pôsobnosti Ministerstva kultúry Slovenskej republiky v znení neskorších predpisov (ďalej len „návrh opatrenia“) ako iniciatívny materiál.
Prijatím zákona č. 138/2025 Z. z., ktorým sa mení a dopĺňa zákon č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov, došlo k rozšíreniu účelov, na ktoré je možné poskytnúť dotáciu zo štátneho rozpočtu. Predložený návrh tak reaguje na vytvorenie nových podprogramov v rámci programu Ochrana a rozvoj nehmotného kultúrneho dedičstva a v rámci programu Podpora a rozvoj vlastenectva a národného povedomia detí a mládeže. Na základe uvedeného sa za paragraf 7 vkladajú dva nové paragrafy, ktoré v súlade s § 12 zákona č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov ustanovujú podrobnosti o účele poskytnutia dotácie podľa § 2 ods. 1 písm. h) a i) zákona a prílohy k žiadosti.
Pri jednotlivých výzvach vyhlasovaných v časovom slede je potrebné od žiadateľov dotácií požadovať poskytnutie rôznych špecifických údajov s cieľom adresnejšieho nastavovania parametrov podpory a rýchlejšieho vyplácania finančných prostriedkov. Na základe uvedeného sa navrhuje precizovanie textu v opatrení a v prílohách opatrenia, a taktiež doplnenie nových príloh č. 10, č. 11 a č. 12 predkladaných žiadateľom do aktuálne platného opatrenia, ktoré napomáhajú lepšiemu rozhodovaniu odborných komisií v rámci rozhodovacieho procesu o podporení, resp. nepodporení daného projektu.
Cieľom navrhovaných zmien je zvýšenie transparentnosti procesu.
Návrh opatrenia nemá vplyv na rozpočet verejnej správy, na manželstvo, rodičovstvo a rodinu, na podnikateľské prostredie, na životné prostredie, na informatizáciu spoločnosti, na služby verejnej správy pre občana a nemá sociálne vplyvy.
Návrh opatrenia je v súlade s Ústavou Slovenskej republiky, s ústavnými zákonmi a nálezmi ústavného súdu, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh opatrenia nie je predmetom vnútro-komunitárneho pripomienkového konania.
